b'\n_START_ARTICLE_\nHelga Holm\n_START_PARAGRAPH_\nHelga Holm er et rekonstrueret vikingeskib som en kopi af et skib, man fandt under ark\xc3\xa6ologiske udgravninger p\xc3\xa5 Helgeandsholmen i Stockholm. Det h\xc3\xb8rer til i Bos\xc3\xb6 Yacht Club p\xc3\xa5 Liding\xc3\xb6 i Stockholm.\n_START_SECTION_\nHistorie\n_START_PARAGRAPH_\nUnder ark\xc3\xa6ologiske udgravninger p\xc3\xa5 Helgeandsholmen i Stockholm 1979-80 fandt man flere skibsvrag fra mellem 1200- og 1400-tallet. Skib nr. 5 blev ved dendrokronologi dateret til 1316-17, og det var resterne af et 18 m langt vikingeskib med otte par \xc3\xa5rer._NEWLINE_Ideen om en rekonstruktion kom under en udstilling i 1981 p\xc3\xa5 Historiska museet i Stockholm. En ark\xc3\xa6olog fra den oprindelige udgravning tegnede en rekonstruktion, og den blev bygget p\xc3\xa5 et skibsv\xc3\xa6rft i Roslagen. Sejlet blev fremstillet af br\xc3\xb8drene Bent og Erik Andersen fra Vikingeskibsmuseet i Roskilde._NEWLINE_Helga Holm blev s\xc3\xb8sat i 1983 og doneret til Sj\xc3\xb6historiska museet. Navnet blev valgt efter en konkurrence i Dagens Nyheter. Siden 1996 har F\xc3\xb6reningen Medeltidsskeppet Helga Holm v\xc3\xa6ret ansvarlig for skibet.\n_START_SECTION_\nBeskrivelse\n_START_PARAGRAPH_\nSkibet er 22,5 m langt og 3,4 m p\xc3\xa5 det bredeste sted. Dybdegangen er 0,5 m, og det har en masteh\xc3\xb8jde p\xc3\xa5 11,5 m. R\xc3\xa5sejlet er 60 m\xc2\xb2. _NEWLINE_Det er bygget i skovfyr og gran. Der er plads til otte par \xc3\xa5rer og en bes\xc3\xa6tning p\xc3\xa5 omkring 20 personer.'